Video: kykNET-hoof gesels oor Afrikaanse TV-inhoudWaldimar Pelser, M-Net se direkteur van kykNET-kanale. (Foto: Jhua-Nine Wyrley-Birch/Maroela Media) Waldimar Pelser staan reeds vir nege maande aan die hoof van kykNET, maar dit is steeds vir hom belangrik om televisie-inhoud te beskou soos wat Jan Alleman daarna kyk want hy het gou besef die televisiekanale kuier eintlik in Afrikaanse kykers se huise en nie anders om nie. Terwyl jy met Pelser (44) oor sy tyd by die kanale gesels, kan jy vinnig sien dit bly vir hom belangrik om gehalte-stories na die platform te bring. “Dit is vir my verskriklik lekker om nou in TV te werk en fundamenteel bedien ons dieselfde gemeenskap wat ek oor 21 jaar in die nuusmedia in gedagte moes hou. “Jy moet weet vir wie jy skryf wanneer jy nuus skryf, en wanneer jy TV maak, moet jy ook weet vir wie jy inhoud vervaardig. Die prioriteit, vir my, is om altyd op die gehoor te fokus wat jy reeds bedien wanneer jy programkeuses maak.” Pelser, wat bieg hy kyk nou baie meer televisie as voorheen, sê dit is soos om die perfekte spyskaart van kykgenot vir jou gehoor saam te stel waar ŉ mens inhoud wil bedien wat werklik voedingswaarde bied, terwyl daar ook iets vir die soettand is. “Boonop moet dit gebalanseerd wees en omdat ons by kykNET in alle genres werk, is dit ons plig om in te lig en te vermaak. In ons geval vra ons ons kykers om ŉ hele paar uur van hulle tyd te leen en dikwels is dit in die aande wanneer families bymekaar is, so daar moet ook veilige gesinsvermaak wees.” Vir Pelser is dit nie nuwe vrae wat hy oor inhoud deurentyd aan hom moet stel nie, want dit is ook iets waaraan hy gedink het voor hy die leisels as hoof van die Afrikaanse kanale oorgeneem het. Pelser is ook trots op die gehalte van Afrikaanse inhoud tans op televisie. “Ons kyk almal watertand na die geld wat vir oorsese televisieproduksies beskikbaar is, maar plaaslik is die begrotings veel kleiner. Tog trek ons vervaardigers weekliks hase uit hoedens om met beperkte bedrae wondere op die skerm te verrig.” Volgens hom is daar ŉ noue band tussen talle vervaardigingshuise wat saam met kykNET werk om daaglikse gehalte inhoud te skep. “Ek dink nie ŉ mens kan ooit met die skep van inhoud op ŉ plek kom waar jy nou kan verklaar alles is perfek nie, maar ek is trots om te sê ons skep gehalte op ŉ daaglikse basis met die bronne tot ons beskikking.” Pelser sê min mense se verbruik van vermaak en inligting stem deesdae ooreen omdat die mediawêreld so gefragmenteerd geword het. “Elkeen kyk deesdae nuus op sy eie klein skermpie. Om dus nog ŉ breë gemeenskap van kykers soos kykNET in stand te hou wat nog landwyd deur ŉ groot aantal Afrikaanse gesinne gekyk word, is ŉ voorreg want dit gebied nog ŉ gedeelde verwysingsraamwerk.” In die verlede het mense lekker saam gesels oor die karakters se doen en late wat hulle die vorige aand op televisie aanskou het. Pelser reken dit is die soort gesprekke wat ŉ gemeenskap aanmekaar help verbind. “Ons hoop by kykNET om nog lank deel te wees van daardie sosiale gom wat mense bymekaar hou wanneer hulle saam oor televisie gesels.” Pelser praat ook met groot lof oor die waarde van iets soos die jaarlikse kykNET Silwerskermfees en hoe dit help om film- en televisiemakers te slyp. Talle van die regisseurs en draaiboekskrywers wat met hul eerste kortprente by die fees gedebuteer het, verskaf nou Afrikaanse inhoud aan kykNET. Volgende jaar spog die fees juis met ŉ nuwe kompetisiekategorie waar kykNET dokumentêre kortfilmmakers in Afrikaans sal ontwikkel. “Die droom is dan om binne ŉ paar jaar die vrugte hiervan met opwindende dokumentêre vir kykers te bied.” En terwyl hy nie wou uitlap wat sy gunsteling‑ Afrikaanse televisieprogram tans is nie, het Maroela Media uitgevind hy hou van ŉ goeie koppie boeretroos, is ŉ ware hondeliefhebber en lees steeds graag Sondagkoerante. Kyk hier na die video: